Biskupice (okres Lučenec)

Biskupice sú obec na Slovensku v okrese Lučenec.

Polohopis 
Obec leží v severozápadnej časti Cerovej vrchoviny v doline prítoku potoka Belina.

Dejiny 
Obec vznikla v 12. storočí a patrila ostrihomskému arcibiskupstvu. Počas tureckej nadvlády ju okupovali Turci. Z chotára obce viedol vodovod na Fiľakovský hrad. V roku 1246 bol pôvodný kostol obce i s farnosťou zničený Fulcom. Obyvateľstvo sa zaoberalo poľnohospodárstvom.

Kultúra a zaujímavosti

Pamiatky 
 Rímskokatolícky kostol sv. Štefana kráľa, jednoloďová baroková stavba so segmentovo ukončeným presbytériom a vežou tvoriacou súčasť hmoty kostola z roku 1728. Kostol bol upravovaný v roku 1818, obnovovaný v rokoch 1887, 1925 a 1950. Presbytérium kostola je zaklenuté českou plackou, loď krížovou klenbou s medziklenbovými pásmi. Oltár je neorománsky z konca 19. storočia. Krstiteľnica je mramorová s lupienkovou kupou z prvej polovice 18. storočia. Fasády kostola sú členené lizénovými rámami, veža pilastrami, ukončená je barokovou helmicou.
 Pohrebná kaplnka Zvestovania Panne Márii, neskorobaroková jednoloďová stavba na pôdoryse obdĺžnika z roku 1750. Nachádza sa na miestnom cintoríne. 
 Drevená ľudová znonica pri kaplnke z prvej polovice 20. storočia.

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty 

 
Obce okresu Lučenec